**NOTĂ INFORMATIVĂ**

**la proiectul** **Ordinului cu privire la modificarea Regulamentului cu privire la modul și condițiile de desfășurare a Proiectului de construcție a locuințelor pentru păturile social/economic vulnerabile II, aprobat prin Ordinul ministrului dezvoltării regionale și construcțiilor nr. 75/2014**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul de ordin a fost elaborat de către Ministerul Infrastructurii și Dezvoltării Regionale. |
| **2. Condițiile ce au impus elaborarea proiectului de act normativ și finalitățile urmărite** |
| Necesitatea modificării Regulamentului cu privire la modul și condițiile de desfășurare a Proiectului de construcție a locuințelor pentru păturile social/economic vulnerabile II, aprobat prin Ordinul ministrului dezvoltării regionale și construcțiilor nr. 75/2014reiese din următoarele considerente:   * în scopul implementării recomandărilor Curții de Conturi prevăzute în HCC nr.36/2021 cu privire la Raportul auditului conformității asupra implementării Proiectului de construcție a locuințelor pentru păturile socialmente vulnerabile; * pentru aducerea în concordanță a unor prevederi din Regulamentul enunțat cu prevederile Legii nr.75/2015 cu privire la locuințe. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de lege nu transpune prevederi din legislația Uniunii Europene. |
| **4. Principalele prevederi ale proiectului și evidențierea elementelor noi** |
| Pornind de la condițiile ce au impus elaborarea proiectului de ordin, precum și urmare a examinării procesului de implementare a Proiectului de construcție a locuințelor pentru păturile socialmente vulnerabile, prin prisma aplicării normelor ce țin de modul de atribuire a locuințelor sociale și condițiile de instalare în locuințe și de scoatere de la evidență a persoanelor solicitate, s-au identificat unele situații neacoperite de cadrul normativ actual, care necesită a fi completat, precum și unele neconcordanțe între prevederile Regulamentului vizat și Legea nr. 75/2015 cu privire la locuințe.  În acest context, reliefăm faptul că, Regulamentul enunțat a fost aprobat pentru stabilirea modului de repartizare a locuințelor sociale construite în baza Acordului-cadru de împrumut dintre Republica Moldova şi Banca de Dezvoltare a Consiliului Europei, ratificat prin Legea nr.182 din 11 iulie 2012, anterior adoptării Legii nr. 75/2015 cu privire la locuințe.  Astfel, pe lângă asigurarea cu locuințe a păturilor socialmente vulnerabile, scopul proiectului prenotat viza asigurarea cu locuințe și a persoanelor/familiile în care cel puțin unul dintre membrii familiei este angajat al unei instituții bugetare sau activează în sfera serviciilor publice.  În acest context, prin Legea nr. 198/2023 a fost modificată Legea nr. 75/2015 prin modificarea condiției financiare de obținere a locuinței sociale.  Astfel, reieșind din aceasta, se propune modificarea pct. 4 subpct. 1) din Regulament prin corelarea prevederilor ce vizează venitul lunar al solicitanților de locuințe sociale, cu prevederile Legii nr. 75/2015.  Din considerentul că noțiunea de locuință socială din Legea nr.75/2015 a fost modificat, se propune expunerea noțiuni din Regulament în concordanță cu prevederile legii enunțate.  De asemenea în scopul armonizării prevederilor actelor normative enumerate, se propun modificări inclusiv a pct. 4 subpct. 2), 3) și 5).  Suplimentar, evocăm și recomandările Curții de Conturi, care prin HCC nr.36/2021 cu privire la Raportul auditului conformității asupra implementării Proiectului de construcție a locuințelor pentru păturile socialmente vulnerabile, a opinat asupra necesității revizuirii cadrului normativ și eliminarea posibilității de prelungire a contractelor de locațiune a locuințelor sociale în cazul îmbunătățirii condițiilor economice sau sociale ale gospodăriei beneficiarului, precum și asigurarea monitorizării periodice (cel puțin o dată la 2,5 ani), pe parcursul derulării contractului de locațiune, a condițiilor economice și sociale ale beneficiarilor de locuințe sociale.  Astfel, se propune stabilirea în atribuțiile Comisei create prin Decizia consiliului local, verificarea situației economice și sociale a beneficiarilor, o dată la 2,5 ani, și după caz, dispunerea încetării contractului de locațiune înainte de termen.  În acest sens, a fost completată inclusiv Legea nr. 75/2015, prin Legea nr. 198/2023*.*  Pentru înlăturarea neconcordanțelor dintre prevederile pct. 15 și pct. 151, se propune abrogarea pct. 15.  De asemenea, având în vedere că prezentarea unor acte care să confirme lipsa imobilelor peste hotarele țării este dificil de realizat, s-a propus includerea unei declarații pe proprie răspundere.  Totodată, se propune completarea Regulamentului cu un capitol separat privind structura și modul de ținere a Registrul de evidență a cererilor de locuințe sociale.  Suplimentar, au fost ajustate și anexele la Regulament, inclusiv au fost incluse trei anexe noi, privind modelul contractului de locațiune, modul de calculare a taxei pentru închiriere, precum și privind formula de calcul a limitei de venit.  În altă ordine de idei, evocăm faptul că în scopul îndeplinirii recomandărilor Curții de Conturi, expuse în Hotărârea nr.36/2021, privind caracterul recomandabil al Regulamentului vizat, precum și prevederilor art. 59 alin. (32) din Legea nr. 75/2015, conform căruia, locuințele sociale construite în baza Acordului-cadru de împrumut dintre Republica Moldova și Banca de Dezvoltare a Consiliului Europei întru realizarea Proiectului de construcție a locuințelor pentru păturile socialmente vulnerabile II, ratificat prin Legea nr. 182/2012, se vor repartiza conform Regulamentului cu privire la modul și condițiile de desfășurare a Proiectului de construcție a locuințelor pentru păturile social/economic vulnerabile II, aprobat prin ordinul organului central de specialitate, în punctul 3 din Ordin, cuvântul „recomandă” se va substitui cu cuvântul „stabilește”. |
| **5. Fundamentarea economico-financiară** |
| Implementarea proiectului de ordin nu implică cheltuieli financiare și alocarea de mijloace financiare din contul bugetului de stat. |
| **6. Modul de încorporare a actului în cadrul normativ în vigoare** |
| Proiectul este elaborat în conformitate cu legislația în vigoare. După aprobarea prezentului proiect ordin nu va fi necesar de modificat alte acte normative. |
| **7. Avizarea și consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de elaborare a proiectului poate fi accesat pe pagina web oficială a ministerului (compartimentul „Transparența”, directoriul Transparență decizională/ anunțul privind inițierea procesului de elaborare a proiectului”) și pe portalul guvernamental www.particip.gov.md. |

**Secretar general Angela ȚURCANU**